ET Euroopa Liidu Teataja C 250/4

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2016/C 250/04)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„ANGURIA REGGIANA”

ELi nr: IT-PGI-0005-01385 – 14.10.2015

KPN ( ) KGT ( X )

1. Nimetus(ed)

„Anguria Reggiana”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Nimetusega „Anguria Reggiana” tähistatakse värskeid arbuuse botaanilisest liigist Citrullus lanatus.

„Anguria Reggiana” hõlmab järgmist arbuusitüüpe.

— Ashai Mijako tüübi omadustega ümar arbuus: ümar vili; hallikasrohelise värvusega koor, millel on tumerohelised triibud; krõmpsuv viljaliha on täielikult valminud vilja puhul tihke ja erepunase värvusega; kaal vahemikus 5–12 kg;

— Crimsoni tüübi omadustega munajas arbuus: munajas vili; keskmiselt läikiv rohelise värvusega koor, millel on tumerohelised triibud; krõmpsuv viljaliha on täielikult valminud vilja puhul tihke ja punase värvusega; kaal vahemikus 7–16 kg;

— Sentineli tüübi omadustega pikergune arbuus: pikergune vili; keskmiselt läikiv rohelise värvusega koor, millel on tumerohelised triibud; krõmpsuv viljaliha on täielikult valminud vilja puhul tihke ja erepunase värvusega; kaal vahemikus 7–20 kg.

Arbuusi „Anguria Reggiana” iseloomulik omadus on viljaliha eriliselt magus maitse, mis tuleneb suhkrusisaldusest, mis on Ashai Mijako tüübi puhul 11 Brixi kraadi ning Crimsoni ja Sentineli tüübi puhul 12 Brixi kraadi.

Tarbimisse laskmisel peavad viljad olema järgmiste omadustega:

— terviklikud (lubatud on väike lõhe koores, mis võib tekkida refraktomeetrilise näitaja automaatsel mõõtmisel);

— puhtad (nähtavate võõrkehadeta);

— terved ja ilma parasiitideta;

— ilma viljale mitteomase lõhnata;

— hästi väljakujunenud ja tüübile vastavad;

— ilma väliste lõhede ja muljutisteta;

— viljavarre pikkus peab olema 2–5 cm;

— vilja arenguetapp peab olema selline, et arbuus kannataks transporti ja sellega seotud käitlemist;

koorel võib olla veidi heledam laik kohas, mis on olnud vilja kasvamise ajal vastu maad.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Täpsustage tootmise erietapid, mis peavad toimuma määratletud geograafilises piirkonnas

Kõik tootmisetapid (seemnete külvamine, viljelus, viljade korjamine või taime küljest eraldamine (stacco) peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Ladustusetapis tuleb arbuusid asetada ettevaatlikult kastidesse või sobivast materjalist valmistatud korvidesse või korvikestesse.

3.6. Sellise toote märgistamise erieeskirjad, millele registreeritud nimetus viitab

Igal arbuusil peab olema toodet „Anguria Reggiana” KGT identifitseerida võimaldav logo ja liidu KGT sümbol.

Kaitstud geograafilise tähise „Anguria Reggiana” logo on järgmine:

Igale arbuusile kleebitav ovaalse kujuga märgis, millel on tootjaettevõtja nimi.

4. Geograafilise piirkonna täpne määratlus

Tootmispiirkond hõlmab tervikuna järgmiste kommuunide territooriumi: Bagnolo in Piano, Cadelbosco di Sopra, Campagnola, Castelnovo Sotto, Correggio, Fabbrico, Novellara, Poviglio, Rio Saliceto, S. Martino in Rio ja osa järgmiste kommuunide territooriumist: Boretto, Brescello, Campegine, Gattatico, Gualtieri, Guastalla, Reggio Emilia, Reggiolo, Rolo, Rubiera.

5. Seos geograafilise piirkonnaga

Arbuusi „Anguria Reggiana” põhjuslik seos tootmispiirkonnaga, millest tuleneb toote eriline kvaliteet, põhineb määratletud geograafilise piirkonna omadustel ja kohalike tootjate oskusteabel.

Määratletud piirkonda iseloomustab sajandite jooksul parendatud mõõdukalt saviste muldadega maa, mida on keeruline harida, kuid milles on väga palju keemilisi elemente, näiteks kaaliumi. Terve piirkonna ulatuses ühtsed mullatingimused aitavad otsustavalt kaasa taime kasvule ja vilja kujunemisele ning selle keemilistele ja organoleptilistele omadustele.

Arbuusi „Anguria Reggiana” iseloomustav eripära on suurest suhkrusisaldusest tulenev viljaliha eriliselt magus maitse.

See omadus on seotud tootjate oskuste ja kultuurile sobiva täpse viljelustehnoloogiaga, mis tuleb kõige paremini esile viljade koristamisel ja taime küljest eraldamisel. Koristamise käigus võetakse igalt taimelt vilju vähemalt kolmel koristuskorral, nii et iga arbuus „Anguria Reggiana” oleks tarbimisel täielikult valminud, selle suhkrusisaldus oleks enne ülevalmimist kõige kõrgemal tasemel ning viljaliha krõmpsuv ja tihe. Valmimisaste on aru saada koorel, viljavarrel ja köitraol olevate nähtavate märkide järgi ning eelkõige iseloomuliku heli järgi, mida arbuusi käega koputamisel kuulda võib. Kõiki neid väliseid märke hindab kogenud arbuusikasvataja otse põllul.

Iga arbuusi hinnatakse seega eraldi, seda koputatakse ja valitakse enne korjamist ning eraldatakse viljavarre küljest alles siis, kui arbuusikasvataja on otsustanud välimuse ja heli alusel, et arbuusil on vajalikud omadused, mille alusel saab selle lugeda valminuks, nõuetele vastavaks ja säilimisvalmiks. Arbuusid korjatakse põllult ära üldjuhul varahommikul pärast öist jahedust, mil nende temperatuur on säilitamiseks kõige sobivam.

Arbuus lõigatakse viljavarre küljest lahti kõvera teraga lõikevahendiga (roncola). Aastate jooksul on seda eripärast tööriista vormi osas täiustatud, et takistada taime muude väätide läbilõikamist, mis peavad olema füsioloogiliselt parimas korras kuni kõikide viljade koristamiseni. Nende tegevuste jaoks on tarvis vanu, kuid ajakohastatud teadmisi, mida on põlvest põlve edasi andnud Reggio Emilia arbuusikorjajad (spiccatori), kes ise oskavad õiges valmiduses vilja välja valida ja lõigata seda alles valmivaid vilju säilitades.

Kohalike tootjate vilumus ja oskused on seotud ajalooliste traditsioonidega ning see seobki toodet asjaomase territooriumiga.

Ajaloolis- kultuurilised viited

Ajaloolistes materjalides on rohkelt viiteid Reggio Emilia provintsi arbuusikasvatusele, mis annavad tunnistust kindlast ja püsivalt edasi antud traditsioonist.

Esimesed viited toote kõrgele kvaliteedile ulatuvad XVI sajandisse: Po jõe oru renessansiaegsete vanade aadliperede vahelises kirjavahetuses kiidetakse sellel pinnasel kasvatatud toodete kvaliteeti. Pika aja jooksul, kuni XVIII sajandini ilu arbuus elitaarne vili ning alles Itaalia ühinemisega (risorgimento) avanesid Itaalia moodustanud väikeste riikide piirid, avardades ka kaubavahetust. Tänu kohaliku tootmise kõrgele kvaliteedile sai toode tuntuks Milano, Genova ja piiriäärsete piirkondade turgudel, jõudes eelmisel sajandil isegi teisele poole Alpe.

Ka ajaloolistes toidugiidides seostatakse arbuusi „Anguria Reggiana” Reggio Emilia tasandikupiirkonnaga; väljaandes Guida Gastronomica del Touring Club Italiano, 1931, tuuakse piirkonda esile tänu magusatele arbuusidele ja melonitele. Määratletud piirkonna alla kuuluvad sellised ajaloolisest vaatepunktist rohkem tuntud arbuusikasvatuspiirkonnad nagu Gualtieri, Novellara, Santa Vittoria, Poviglio e Cadelbosco di Sopra, Rio Saliceto ja Ca’ de’ Frati. Arbuusikasvatuse populaarsusest ja arbuuside tarbimisest kohalikus piirkonnas annab tunnistust ka asjaolu, et XX sajandi alguses olid siin kohalikest materjalidest (puit ja lehestik) ehitatud kioskid, kus müüdi ja söödi viilutatud arbuuse.

Hiljem hakkasid kohalikud tootjad oma arbuusikasvatuses üha rohkem spetsialiseeruma, et piirkonna elanike ja tootjate koostöös edendada, kaitsta, väärtustada ning hoida arbuusi „Anguria Reggiana” tootmist ja turustamist.

Alates 1975. aastast hakati toote edendamiseks korraldama kohalikke pidustusi, laatu, üritusi ja võistlusi, et anda auhind kõige suuremale ja kõige suurema suhkrusisaldusega tootele.

Viide spetsifikaadi avaldamisele:

(Käesoleva määruse artikli 6 lõike 1 teine lõik)

Tootespetsifikaadi täielik tekst on saadaval järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates linki „Prodotti DOP e IGP” [KPNi või KGTga tooted] (ekraani ülemises paremas osas), seejärel linki „Prodotti DOP, IGP e STG” [KPNi, KGT või GTTga tooted] (ekraani vasakus ääres) ja lõpuks „Disciplinari di produzione all’esame dell’UE” [ELile hindamiseks esitatud spetsifikaadid].

(1) ELT L 343, 14.12.2012, lk 1.